SA spog met twee van die lekkerste strate ter wêreld | Maroela Media
Die noordelike aansig van Smithstraat in Melbourne, Australië. Die straat is as die byderwetse straat in die wêreld aangewys. (Foto: Nick-D / En.Wikipedia.org)
Wat maak 'n straat in 2021 cool? Beslis smaaklike kos, kultuur, hope pret en 'n hegte gemeenskap – en 'n kroeg op 'n dak wat uitkyk oor die stad is alles deel daarvan.
Die redakteurs en skrywers van Time Out het vroeër die maand 27 000 stadsbewoners, plaaslike kenners en gidse gevra om hulle 30 gunsteling-strate in die wêreld aan te wys. Suid-Afrikaanse strate het ook vanjaar se lys gehaal.
Time Out het 7de Straat in Melville, Johannesburg, vir die tweede keer benoem vir sy oorvloed van kroeë, kuierplekke en restaurante, asook 'n sterk gemeenskapsgevoel. Die straat het vanjaar die 12de posisie op die lys van 30 strate behaal.
Die indeks beveel die seekos by Xai Xai aan of sê jy kan gaan dans en skemerkelkies drink by Liquid Blue. Amateurkunswerke is ook langs die straat te koop.
7de Straat in Melville is in die 12de posisie. (Foto: Tripadvisor.co.za)
Hoofweg in Kalkbaai het die 22ste plek op die lys gehaal. "Die hoofstraat in Kalkbaai is magies. Jy stap verby historiese geboue met 'n see-aansig en kan net anderkant die treinstasie 'n rusplekkie in die son vind."
Kenners beveel The Brass Bell-restaurant aan vir sy seekos, maar meld ook sy openbare getypoel waarin 'n mens kan gaan afkoel. Gaan eet die plaaslike weergawe van vis en tjips by Kalky's of gryp 'n stuk koek en koffie by Olympia Café.
Volgens die gids kan jy dié straat in die middel van die week gaan verken as jy die skare wil vermy.
Olympia Café is net die plek vir koffie en koek in Kalkbaai se Hoofweg. (Foto: SA-Venues.com)
Time Out se coolste straat vir 2021 is Smith Street in Melbourne, Australië, gevolg deur Barcelona se Passeig de Sant Joan in Spanje. Die derde plek op die lys van eietydse strate is deur South Bank, Londen, verower.
Besoek Time Out vir die volledige lys van 30 strate.
Deel van: Doen-dinge, Goeie nuus, Leefstyl
Viva Sewende straat! 'n Gereelde besoek daar is beter terapue as enige sielkundige se taktiek.
Van die straatsmous met sy draad en krale diere tot die groot pienk welsynswinkel en die die wegkruip burger-winkel om die hoekie, herstel enige moë gees.
Mag Melville se karakter vir altyd behoue bly.
Ek woon in 'n straat op 'n skiereiland, met uitsig op die see deur elke venster. 'n Woonstel hoog bo die grond met die hawe aan die kant waar die kombuis is en die Indiese oseaan aan die sitkamer se gedeelte. Die poort waar die skepe die hawe invaar en verlaat, is aan die Oostekant.
Bestaan die restaurante in 7de Straat Melville nog?
Klink asof niemand hulle hier aan Vlak 3 inperkingsreëls steur nie …
My straat is die beste want hier braai al die bure saam en ons ken mekaar op die naam. Ons woon in 'n slot (dis nou 'n cul-de-sac) en vrydae ruk ons braai uit en elke ou staan voor sy eie erf of ons doen dit sommer in die middle van die slot afhangende van die heersende COVID-regulasies. Geen straat vol restaurante gaan beter as dit wees nie.